地獄 (基督教)

**地獄**係基督教神學嘅一個概念。地獄係喺上帝第二次降臨時嘅最後審判，嗰啲唔悔改嘅罪人，會喺神聖審判（divine judgment）之後，立刻進入嘅地方或者狀態，係一種巨大痛苦嘅刑罰。地獄嘅情況可以喺聖經嘅經文嗰度推斷出嚟，當中有啲經文從字面上嘅解釋，得到地獄呢個眾所周知嘅觀念。 依家嘅神學家普遍認為，邏輯上，地獄係拒絕同上帝聯合嘅人，同埋係拒絕上帝嘅公義、憐憫嘅人，死後最終會去嘅地方。

喺英文版同埋中文版聖經，唔同嘅希伯來文、希臘文嘅單字俾人翻譯做「地獄」，包括：

* 希伯來聖經講嘅「Sheol」同埋新約聖經講嘅「Hades」。好多現代版本，例如新國際版，將「Sheol」譯做「墳墓」（grave），或者簡單咁音譯做「哈帝斯」（Hades）。 普遍認為「Sheol」同埋「Hades」唔係指永恆懲罰嘅地方，而係指墳墓，死者臨時嘅居所、陰間。
* 《新約》講嘅 Gehenna（中文亦都係譯做「地獄」）。《馬太福音》描述 Gehenna 做靈魂（希臘文：ψυχή，psyche） 同埋身體毀滅嘅地方（《馬太福音》10:28）；而《馬可福音》就描述 Gehenna 做靈魂同埋身體俾「不滅之火」燒嘅地方（《馬可福音》9:43）。 Gehenna 呢個字，喺好多英文版聖經都翻譯做 Hell（地獄）或者 Hell fire（地獄之火） 。Gehenna 以前係指城外嘅一個地方，嗰度係垃圾焚化場，係燒垃圾，亦都係將麻風病人同埋被遺棄嘅人送去嘅地方。Gehenna 呢個字，讓人想起黑暗、熾熱、邪惡，代表垃圾同痛苦，係充滿切齒之痛同埋受到難以理解嘅痛苦嘅地方。
* 希臘文嘅 ταρταρῶ（tartarō，源自 Tartarus）喺新約聖經只出現過一次（《彼得後書》2:4），唔同版本幾乎都翻譯做hell（地獄），例如：英文英王欽定本「…but cast them down to hell, and delivered them into chains of darkness, to be reserved unto judgment」，中文和合本「……曾把他們丟在地獄、交在黑暗坑中、等候審判」。有啲翻譯將呢個字譯做「Tartarus」，根據霍爾曼基督教標準聖經（Holman Christian Standard Bible，HCSB），Tartarus 係一個希臘名，指嘅係低於地獄嘅地下神聖懲罰之地（原話係：Tartarus is a Greek name for a subterranean place of divine punishment lower than Hades）。

## 猶太背景

喺古代猶太教信仰，死者會無差別咁，去到陰間（cf.《創世記》37:35；《民數記》16:30-33；《詩篇》86:13；《傳道書》9 :10）。佢哋認為呢個陰間係喺地底嘅一個地方（cf.《以西結書》31:15），一個黑暗、寂靜同埋健忘嘅地方（cf.《約伯記》10:21）。到咗公元前3至2世紀，呢個概念已經發展到，sheol 有唔同嘅地方，分別俾正義者同埋邪惡者（cf.《以諾書》）。

到咗薩博拉拉比時期（Saboraic Rabbinical period，公元 500-640 年）或者更早，佢哋認為 Gehinnom 係最終懲罰（ultimate punishment）嘅地方，例如，拉比教導認為「最好嘅醫生註定要去 Gehenna」（M. Kiddushin 4:14）；喺《摩西升天記》（Assumption of Moses）同埋《艾斯達後書》（2 Esdras）嗰度亦都有 Gehenna 嘅描述。

## 新約
新約裏面三個唔同嘅單字，喺大多數英文同埋中文版都係翻譯做「Hell」（「地獄」）：

新約聖經當中，翻譯做「地獄」嘅詞語係 γέεννα (gehenna)，佢係希伯來文 גהנום/גהנם (ge-hinnom) 嘅直接借用字。除咗《雅各書》3:6 當中嘅一種用法之外，呢個詞語只出現喺對觀福音書嗰度。地獄最常被描述做懲罰嘅地方（例如，《馬太福音》5：22、《馬太福音》18：8-9；《馬可福音》9：43-49）；其他經文提到黑暗同埋「哀哭切齒」（例如，《馬太福音》8:12；《馬太福音》22:13）。 

新約亦都有用希臘文 hades，通常係指死者住嘅地方（例如，《使徒行傳》2:31；《啟示錄》20:13）。只有一段《路加福音》16：19-31嘅經文將陰間描述成一個受折磨嘅地方，即係財主同拉撒路嘅比喻（the parable of Dives and Lazarus）講嘅「…因爲我在這火燄裏、極其痛苦。」耶穌喺呢度描繪咗一個有錢嘅惡人喺陰間遭受烈火折磨，佢嘅經歷同喺「亞伯拉罕的懷抱」呢個陰間嘅安慰之地，形成鮮明嘅對比，而《路加福音》16：26，亦都解釋咗陰間嘅兩邊係過唔到嘅（中文原文：「…… 並且在你我之間、有深淵限定、以致人要從這邊過到你們那邊、是不能的、要從那邊過到我們這邊、也是不能的」；英文原文：… between us and you there is a great gulf fixed: so that they which would pass from hence to you cannot; neither can they pass to us, that would come from thence）。有啲學者認為，呢個寓言反映咗兩約間（intertestamental period）猶太人對 hades（「陰間」）或者 sheol（「地獄」）呢兩個概念喺睇法上嘅改變，喺新約佢哋認為陰間或者地獄對惡人同埋正義嘅人進行係有唔同嘅劃分同埋對待嘅。

### 耶穌關於來世嘅比喻
喺《馬太福音》25:31-46 講：「當人子在他榮耀裏 …… 萬民都要聚集在他面前，他要把他們分別出來、好像牧羊的分別綿羊山羊一般，把綿羊安置在右邊、山羊在左邊。於是王要向那右邊的說、你們這蒙我父賜福的、可來承受那創世以來爲你們所豫備的國 ……  王又要向那左邊的說、你們這被咒詛的人、離開我、進入那爲魔鬼和他的使者所豫備的永火裏去 ……」


王又要向那左邊的說、你們這被咒詛的人、離開我、進入那爲魔鬼和他的使者所豫備的永火裏去。因爲我餓了、你們不給我喫。渴了、你們不給我喝。我作客旅、你們不留我住．我赤身露體、你們不給我穿。我病了、我在監裏、你們不來看顧我。


《馬太福音》25:41–43（和合本）


## 東正教嘅地獄觀

東正教認為「天堂」同埋「地獄」唔係一個永恆判刑嘅物理場所，佢哋只係喺人嘅角度存在，喺上帝嘅角度嚟睇，佢哋並唔存在（Paradise and Hell do not exist from God’s point of view, but from man’s point of view）；相反，佢哋係喺我哋遇到全能之神嘅時候嘅真實存在狀態；呢啲叫做「天堂」或者「地獄」嘅狀態，只係由今生開始，去到來生就完全完成；如果我哋俾自己嘅心靈得到淨化，咁樣神嘅同在就會帶來醫治、喜樂同埋生命；如果我哋拒絕神嘅醫治同埋擁抱，咁樣佢嘅愛就會像火一樣燃燒，因為我哋嘅神係烈火（《申命記》4:24, 9:3，《以賽亞書》33:14 ，《希伯來書》12:23）

有啲東正教徒認為天堂、地獄係同神嘅公正同慈愛有關，係對神嘅呢種公正同埋慈愛嘅體驗 。唔存在一個「神聖缺席」嘅受造之地，地獄亦唔係同上帝「本體上嘅分離」。 東正教教義嘅一種表達方式係：地獄同天堂嘅差異係上帝存在嘅強度唔同，因為呢種存在嘅體驗，一係係折磨，一係係天堂，差異取決於與神同在嘅人嘅靈性狀態 。對於一個憎恨上帝，進而憎恨自己身為上帝形象嘅被造者嘅人嚟講，俾神聖存在包圍住，只可能係難以言喻嘅痛苦 。Aristotle Papanikolaou and Elizabeth H. Prodromou Aristotle Papanikolaou 同埋 Elizabeth H. Prodromou 喺佢哋嘅書《Thinking Through Faith: New Perspectives from Orthodox Christian Scholars》寫咗，對東正教嚟講，嗰啲神學符號，天堂、地獄，並唔可以粗略咁去理解做空間目的地，而係指根據兩種悟同模式體驗上帝嘅臨在。 有啲東正教神學家確實將地獄描述做同上帝分離，即係失去團契或者慈愛嘅交流。俾君士坦丁堡正教會冊封做聖人嘅大主教 Sophrony（Sakharov）講到「與上帝分離嘅地獄」。 俄羅斯靈修作者保祿·葉夫多基莫夫（Paul Evdokimov）認為：「地獄只不過係人同上帝嘅分離，人嘅自主性將佢排除咗喺上帝存在嘅地方之外」 。Theodore Stylianopoulos 話：「地獄係一種同上帝分離嘅精神狀態，無法體驗上帝嘅愛，同時意識到自己受到俾上帝最終剝奪咗愛嘅懲罰」 。Michel Quenot 話：「地獄只不過係同與上帝分離嘅狀態，人類因為偏愛受造之物，而唔係造物主本身，而淪落到呢種狀況，所以其實係人類，而唔係上帝，創造咗地獄。人類係因為上帝嘅愛而創造出嚟嘅，人類擁有令人難以置信嘅力量去拒絕呢種愛，對上帝說『不』。他拒絕同上帝團契，從而變成一個捕食者，令自己遭受到比肉體死亡更可怕嘅靈性上嘅死亡（地獄）」 。匹茲堡嘅聖約翰福音傳道者東正教教堂（Saint John the Evangelist Orthodox Church）認為：「好多基督徒認為天堂同地獄係上帝俾我哋嘅實體場所，係為咗喺我哋死咗之後獎勵或者懲罰我哋。佢哋認為救贖僅僅意味著進入天堂、避免地獄。但係東正教唔相信呢種救贖模式，相反，我哋相信神係『無所不在，充滿萬物』嘅，我哋相信天堂同地獄唔係物理存在嘅地方，而係對上帝無條件嘅愛嘅唔同反應同埋體驗」。

東正教拒絕接受羅馬天主教嘅煉獄教義，認為煉獄係信徒因為「小罪」（venial sin），喺佢哋得到淨化、進入天堂之前受罪嘅地方。。

### 圖像

金口聖若望將地獄同「不滅」嘅火焰同埋「各種折磨同懲罰嘅洪流」聯繫喺一齊。

根據 John Climacus 創作嘅聖像《The Ladder of Heaven》，描繪咗僧侶登上以基督做代表嘅三十級天梯，到達天堂，或者屈服喺惡魔之箭，由梯度跌落地獄（有時用一條張開嘴嘅龍做代表）。

## 羅馬天主教嘅地獄觀

### 永恆之火焰
圖靈托大公會議第14屆會議嘅第5條教規教導話，詛咒係永恆嘅：「…失去永恆嘅祝福，同埋佢所引起嘅永恆詛咒…」，呢一個教導係基於耶穌嘅綿羊同山羊比喻：「離開我吧，你哋呢啲被詛咒嘅人，進入永恆之火……呢啲將受到永恆嘅懲罰……」

### 自我排斥或最終不悔罪
天主教教理將地獄定義做自我排除喺天堂之外，係最終都唔悔改嘅自由選擇嘅結果，即係故意，而且自願咁拒絕喺死亡嘅時候悔改大罪同埋接受神聖嘅憐憫：

: 死係大罪之中，而唔悔改同埋接受天主嘅憐憫之愛，意味著自決去永遠同神分離。呢種明確自我排除、同天主分離、同受祝福嘅人分離嘅狀態就係「地獄」。
: 根據聖熱羅尼莫嘅《訓道篇詮釋》：當基督信徒盡心盡力咁去告明所有記得嘅罪過，佢哋係將一切嘅罪過放喺仁慈嘅天主面前，以求得到佢嘅寬恕。 如果邊個唔咁做，故意隱瞞自己嘅一啲罪過，就唔能夠通過司鐸而獲得赦免；就好似如果一個病人唔敢向醫生揭示自己嘅傷口，醫生就唔能夠幫佢對症下藥。

: 懺悔可以得到小罪嘅赦免；如果盡快用堅定嘅決心去求助於聖事懺悔亦都可以獲得大罪嘅寬恕。

地獄嘅囚犯係永不悔改嘅人，例如撒但；撒旦從天堂墜落係冇得返轉頭嘅，因為佢選擇咗永不悔改。無人係注定要犯罪或者落地獄嘅 。死咗之後，悔改係唔可能嘅。

### 地方或者狀態

#### 狀態
基督教教義教義問答（A Catechism of Christian Doctrine），只係用「狀態」呢個詞語嚟定義地獄：「地獄係惡人受到譴責嘅狀態，佢哋喺嗰度永遠無見天主嘅機會，而且係受到可怕嘅折磨。」但係，痛苦嘅特徵係精神同身體上嘅：「受詛咒嘅人，將會喺精神同身體上遭受痛苦，因為佢哋精神同身體都有罪孽」。

教宗若望保祿二世喺1999年7月28號表示，喺講到地獄作為一個地方嘅時候，聖經用咗「一種象徵性嘅語言」，所以「必須正確解釋…… 地獄唔係一個地方，而係指嗰啲人嘅狀態。佢哋自由、明確咁將自己同天主分離，天主係所有生命同歡樂嘅源泉」。 有啲人將呢段話解釋做否認地獄可以睇成一個地方，或者至少提供咗地獄嘅另一種景象 。另一啲人就明確唔同意將教宗對地獄嘅解釋，睇成實際上否認咗地獄可以睇成一個地方嘅諗法，佢哋表示教宗只係將注意力從地獄嘅次要本質轉移返去地獄嘅真正本質。

天主教神學家 Hans Urs von Balthasar（1905-1988）講過：「我哋要知道，地獄唔係一個「充滿」人類個體或者「空無一物」嘅嘢，而係一種唔係由天主「創造」嘅可能性，而係，喺任何情況，自由個體嘅選擇」。

2007年批准的天主教青年信仰手冊也說，「更準確地說」天堂和地獄不是地方，而是國家。

嘉布遣會（Capuchin ）神學家 Berard A. Marthaler 亦都講「地獄唔係『一個地方』」。

#### 地方

傳統上，喺以前，地獄一直俾人講話係，或者俾人認為係，一個地方。有啲人唔同意聖經嘅地獄描述係隱喻解釋 ，佢哋話地獄係喺地球嗰度嘅一個位置 ；而另一啲人就堅持地獄係一個明確嘅地方，只係我哋唔知道佢嘅位置。

喺2007年3月25號嘅講道嗰度，教宗本篤十六世表示：「耶穌講過俾我哋聽，佢希望我哋所有人都上天堂，至於我哋呢個時代好少人提起嘅地獄，對於嗰啲向神嘅愛關閉心門嘅人嚟講，係存在嘅，而且係永恆嘅 。 記者理察奧雲（Richard Owen）將呢句話解釋做宣稱地獄係一個真實嘅地方，好多媒體都有報道。

Joseph Hontheim 喺1910年嘅《天主教百科全書》寫：「神學家普遍接受地獄確實係喺地球嗰度嘅觀點。天主教會喺呢個問題上無做出任何決定；所以我哋可以話地獄係一個確實嘅地方；但佢喺邊度，我哋唔知道」。佢引用咗奧古斯丁（Augustine of Hippo）嘅觀點，地獄係喺地底，而聖國瑞一世（St. Gregory I 或者叫 Saint Gregory the Great）嘅觀點係，地獄一係喺地上，一係喺地底下。

聖多瑪斯阿奎那（Thomas Aquinas）《神學大全》（Summa theologiciae ）嘅遺作增補 Q97 A4 將地獄位置嘅討論標記做speculation（猜測）：*正如奧古斯丁所講（De Civ. Dei xv，16），「我認為無人知道地獄喺世界嘅邊度，除非天主之靈向某個人揭示咗地獄嘅位置。」*

#### 係地方，又係狀態
其他天主教徒嘅唔肯定又唔否認地獄係唔係一個地方，佢哋將地獄定性做「一個地方或狀態」。Ludwig Ott 嘅著作《天主教教義基礎》（The Fundamentals of Catholic Dogma）講過：「地獄係嗰啲俾天主拒絕嘅人棲息嘅，永恆懲罰嘅地方或狀態」。 Robert J. Fox 認為：「地獄係一個永遠受到懲罰嘅地方或者狀態，嗰度有啲俾天主拒絕嘅人，因為呢啲靈魂拒絕咗天主嘅救贖恩典」。 福音派嘅 Norman L. Geisler 同埋 Ralph E. MacKenzie 將羅馬天主教嘅官方教義解釋做：「地獄係嗰啲俾天主拒絕嘅人所棲息嘅永恆懲罰嘅地方或者狀態」。

### 痛苦本質
所有人一致認為地獄係一個受苦嘅地方。

天主教會嘅教理指出：雖然《教義問答》（Catechism）明確提及地獄同懲罰，叫佢做「永火」（eternal fire），話同天主嘅永恆分離係「主要」嘅懲罰， 但係有評論員聲稱，佢對地獄嘅存在不置可否。除了與天主分離之外的懲罰形式：畢竟，天主首先係仁慈同慈愛嘅，佢唔鍾意人嘅死亡，亦都唔願意或者預定任何人去嗰度（天主教嘅立場係天主唔係想人去受苦嘅；毫無疑問，喺地獄，已知嘅唯一實體係撒旦同埋佢嘅邪惡天使；喺地獄，唯一嘅痛苦唔係火同酷刑，而係自由選擇、不可挽回、不可避免嘅永恆咁同天主、天主賜予嘅愛、天上嘅義人分離；所以，教會同教宗強調，死前未解除嘅潛在不可逆轉嘅罪孽深重嘅一生，同埋地獄地點或者狀態嘅教條同現實）。 另一種解釋是，教理問答並無否認其他形式嘅苦難，而係強調失去嘅痛苦，係天主教徒對地獄嘅理解。

奧古斯丁講，地獄嘅痛苦更加複雜，因為天主繼續愛著無法回報愛嘅罪人 。根據教會嘅講法，無論苦難嘅性質係乜，「都唔係由有報復心嘅法官強行施加嘅」。

「關於地獄嘅具體本質……天主教會無做任何定義……推測地獄真實本質係無用嘅，更明智嘅做法應該係承認我哋對一個顯然超出人類理解嘅問題嘅無知」。

天主教作家兼歷史學家斯威尼（Jon M. Sweeney）喺佢嘅書《發明地獄》（Inventing Hell）嗰度批評基督徒（Christians）盜用咗但丁（Dante）嘅地獄願景同形象。 《出版人週刊》（英文：Publishers Weekly）喺評論嗰度話呢本書「嘅論證好有說服力」。 斯威尼（Sweeney）喺《哈芬登郵報》（Huffington Post）宗教版嗰度發表嘅一篇關於同一主題嘅文章，受到咗超過 19,000 人嘅點贊，其中包括美國作家安妮·賴斯 (Anne Rice)。

### 顯靈
好多天主教神秘主義者同聖人都聲稱收過地獄嘅異像或者其他有關地獄嘅啟示。喺各種關於聖母瑪麗亞顯靈，例如「玫瑰花地瑪聖母」（Nossa Senhora de Fátima）同「基貝霍聖母」（Our Lady of Kibeho），顯靈嘅見證者聲稱，聖母瑪利亞喺顯靈嘅時候，向佢哋展示咗罪人正在受苦嘅地獄景象。

喺葡萄牙嘅「玫瑰花地瑪聖母」嘅時候，馬托（Jacinta Marto）聲稱聖母講俾佢聽：因為不潔之罪而落地獄嘅罪人比其他罪嘅多。

聖經《啟示錄》提過有個火湖，有隻「野獸」同埋所有標有編號嘅人，都喺嗰度。

聖高隆（又叫做「來自愛奧那的高隆巴」；Saint Columba of Iona）有幾次甚至能夠講出具體嘅個人，佢哋因為犯咗嘅罪，而喺「地獄之火」嗰度燒死；而且聖高隆係喺事件發生之前，準確咁預測佢哋嘅死亡方式。

中世紀克呂尼（Cluniac）僧侶記錄嘅一個故事：聖本篤（Benedict of Nursia）有一次向一位僧侶顯現，講俾個僧侶聽，啱啱先（當時）有個離開咗修道院嘅前僧侶，死後落咗地獄。。

### 呼籲
天主教會教導：無人係注定要落地獄嘅，教會關於地獄嘅教導唔係為咗恐嚇，而係想呼籲啲人，明智咁用佢哋嘅自由。首先係呼籲啲人皈依天主，同埋表明人類嘅真正命運係喺天上嘅上帝。

### 注定論
天主教會同《教理問答》駁斥咗通常叫做「雙重預定論」嘅觀點，呢個觀點聲稱上帝唔只選擇咗邊啲人會被拯救，而且仲創造咗一啲注定要受到詛咒嘅人。呢種觀點經常同新教改革家約翰‧加爾文（John Calvin）相關。

## 新教嘅地獄觀

基督新教嘅傳統認為，地獄係上帝為咗懲罰魔鬼同埋墮落天使而創造嘅地方（cf. 《馬太福音》25:41），同埋嗰啲個名唔喺生命冊上嘅人（cf. 《啟示錄》20:15） 。呢個係無得到救贖嘅人嘅最終命運，佢哋將會因為自己嘅罪而受到懲罰；喺最後嘅審判之後，佢哋會落地獄。

唔同嘅新教教派對「地獄」（hell）嘅睇法存在住細微嘅差別，無論係同「陰間」（Hades，即係死者嘅居所）定係「地獄」（Gehenna，即係惡人嘅歸宿）有關，好大程度上都係新教唔同教派對死亡同復活之間嘅中間狀態嘅觀點唔同；以及對靈魂係不朽，定係有條件不朽嘅唔同睇法，所引起嘅結果。例如，約翰·加爾文（John Calvin）相信人死咗之後仲有意識存在，他對地獄（Hades 同埋 Gehenna）嘅概念 同馬丁·路德（Martin Luther）認為死亡就係睡眠嘅概念，有好大嘅唔同。

### 永恆折磨觀
歷史上新教對地獄嘅睇法喺改革宗信仰告白《威斯敏斯特信條》（Westminster Confession，1646 年）嗰度表達咗：

: 「但係嗰啲唔認識上帝、不聽從耶穌基督福音嘅惡人，將會被投入永恆嘅折磨，並受到永遠毀滅嘅懲罰，遠離主嘅存在同埋主嘅榮耀。」（第33章，〈最後審判〉 Of the Last Judgment）

福音衛理公會教會會議嘅紀律手冊亦都有同樣嘅教導：呢種叫做永恆意識折磨（Eternal Conscious Torment，ECT）觀點 。持有呢種觀點係教派包括，再洗禮派（包括門諾派、哈特派、布魯德霍夫派、阿米甚派、施瓦澤瑙弟兄會、河流弟兄會、使徒基督教會）、聖公會、浸信會、路德會、衛理公會、摩拉維亞派、普利茅斯弟兄會、改革宗（公理會、歐洲大陸歸正宗、長老會）同埋保守貴格會教派。

最近有些作家，好似聖公會平信徒（Anglican layman）魯益師（C. S. Lewis）、莫蘭德（J.P. Moreland） ，用咗與上帝「永遠分離」嘅方式嚟描述地獄。 某啲聖經文本令一啲神學家得出咁嘅結論：地獄嗰度嘅懲罰雖然係永恆而且無得撤銷嘅，但係受到嘅懲罰係同個別靈魂嘅行為成正比（例如，《馬太福音》10:15，《路加福音》12 :46-48）。

另一個爭論領域係未傳福音嘅人（即從未有機會聽到基督教福音嘅人）嘅命運。

### 條件主義觀
少數新教徒相信有條件永生嘅教義，認為嗰啲入咗地獄嘅人，唔會經歷永恆而有意識嘅懲罰，而係會喺一段「有限而有意識嘅懲罰」之後就會被消滅。

採用條件主義信仰嘅福音派神學家（evangelical theologians）包括、、、。

基督復臨安息日會持有消滅論（annihilationism），佢哋相信死亡係一種無意識嘅睡眠狀態，直到復活。佢哋嘅信仰係基於聖經文本，例如《傳道書》9:5，話「死了的人、毫無所知」、《帖撒羅尼迦前書》4:13，描述咗死者喺第二次降臨嘅時候復活。復臨信徒（Adventists）話，呢啲經文顯示死亡只係一段時期或者一種形式嘅睡眠。

耶和華見證人（Jehovah's Witnesses）同埋基督弟兄會（Christadelphians ）亦都宣揚毀滅主義觀點。

## 其他基督教團體

### 基督科學教會
基督科學教會對「地獄」嘅定義係：「凡人的信仰、錯誤、慾望、悔恨、仇恨、報復、罪惡、疾病、死亡、痛苦、自我毀滅、自我施加嘅痛苦、罪惡嘅後果，同埋嗰啲「行可憎之事或者製造謊言」嘅事。」*（科學及健康與聖經之鑰匙）*

### 基督教普世主義
依家一啲持有新教觀點嘅人，例如佐治麥當勞

（George MacDonald）、卡爾·巴特（Karl Barth）、威廉·巴克萊（William Barclay）、基思·德羅斯（Keith DeRose）、羅賓·帕里（Robin Parry）同埋湯瑪士·塔爾伯特（Thomas Talbott）相信，喺地獄服刑之後，所有靈魂都會同上帝和解，重新獲準上天堂，或者搵到吸引所有靈魂喺死亡時悔改嘅方法，咁樣就唔會經歷「地獄般嘅」痛苦。呢種觀點通常俾人叫做「基督教普世主義」——佢哋嘅保守派叫做「聖經或三位一體普遍主義」（英文：Biblical or Trinitarian Universalism）——同「一神論普世主義」（英文：Unitarian Universalism）相關，但又唔係完全相同。 

雖然呢種觀點喺當代西方基督教當中，屬於神學少數派，但歷史上好多全球基督徒都持有呢種觀點，例如：Clement of Alexandria、Origen、Gregory of Nyssa 等；有啲東正教神學家認為呢啲曾經係神學上嘅多數觀點。

基督教普救論嘅教導係：永恆嘅地獄並唔存在，係教會後嚟喺無聖經支持嘅情況下創造出嚟嘅。基督教普救論者嘅推理包括，永恆嘅地獄違背咗慈愛上帝嘅本質、性格同屬性嘅。因為上帝係友善、良善、仁慈, 有憐憫心、公正嘅。神嘅屬性係全能、全知、無所不在、無限智慧、聖潔、公義、憐憫同真理。罪係邪惡嘅，係存在嘅；但係聖經講俾我哋聽：「Look, the Lamb of God, who takes away the sin of the world!」《約翰福音》1:29（NIV 版），意思係上帝保證會幫我哋「結束過犯，結束罪惡」。至於處罰，懲罰意味住改正、糾正；糾正意味住改變同改進，係前瞻性嘅，而唔係回顧性嘅、唔係殘忍、懷恨嘅報復。

Thomas Talbott 係三位一體普救論者，佢透過描繪三個基於聖經嘅命題（propositions）嚟解釋呢個觀點，但係佢聲稱呢啲命題係相互排斥嘅：

# 上帝係全能嘅，對人類生活同歷史嘅各個方面都有主權控制（sovereign control）。
# 上帝係全善嘅，喺本體論上係愛，而且渴望拯救所有嘅人。
# 有啲（好多）人會喺火場（字面或者隱喻嘅）嗰度經歷永恆的、有意識的折磨。

傳統神學解釋，用全能或者全仁嚟解決呢個矛盾。加爾文主義（Calvinism）用有限贖罪嘅教條嚟解決呢個問題，呢種教義認為上帝嘅愛係有限嘅。只有少數俾上帝選中嘅人先至會得救，當中包括救贖同淨化。呢度講嘅係一種特殊嘅愛，大多數人（「永遠俾上帝遺棄嘅人」或者係「非神所選之民」）只會得到常規（common）嘅恩典同寬容。呢種恩典嘅分歧係喺保留上帝無所不能嘅教條同埋地獄存在嘅教條。相比之下，阿民念主義（Arminianism）透過拒絕神對人意志嘅全能嚟解決矛盾，呢啲通常叫做協作主義（synergism），佢哋假定人類擁有不可侵犯嘅自由意志，允許選擇接受或者係拒絕上帝嘅恩典。而普救論者就唔同意第三個主張，認為所有人都會得到救贖。

### 諾斯底主義（Gnosticism）
好多諾斯底教派（gnostic）基督徒，例如卡特里派（Cathars），將地獄解釋做呢個有缺陷嘅物質世界嘅隱喻，人類嘅靈魂被困係裏面。後來受諾斯底世界觀影響嘅作家，好似，米頓（John Milton）同威廉布萊克（William Blake）有唔同嘅解釋。 喺《天堂與地獄的婚姻》（The Marriage of Heaven and Hell），英國詩人威廉·布萊克俾某啲學者解讀做暗示地獄同天堂好相似，甚至比天堂更可取，因為地獄呢種狀態之下，創造性衝動可以自由發揮，唔會受到天堂嗰種社會統治（domination of society）嘅限制。

### 耶和華見證人
耶和華見證人（Jehovah's Witnesses）唔相信肉體死亡後靈魂不朽，佢哋相信《聖經》嘅「地獄」（hell）係從「Sheol」同「Hades」翻譯過來的，係好人同壞人嘅共同墳墓。他們拒絕接受真正嘅永恆痛苦或折磨之地嘅想法，因為你啲同上帝嘅愛同正義唔一致。佢哋將「Gehenna」定義做永恆嘅毀滅或者係「第二次死亡」，嗰度係為嗰啲無復活機會嘅人保留嘅，例如嗰啲將會喺**哈米吉多頓**（Armageddon）世界末日嘅時候被毀滅嘅人。 耶和華見證人相信，喺哈米吉多頓之前，死去嘅其他人將會喺地球上，以肉身復活，然後喺基督統治嘅一千年期間，接受審判；審判將基於佢哋復活後是否遵守上帝嘅律法。

克里斯塔德爾菲派（Christadelphian）嘅觀點同耶和華見證人嘅觀點大致相似，除咗佢哋相信復活者將會根據佢哋喺復活之前嘅生活方式而受到審判，而唔係復活之後嘅表現。

### 後期聖徒
耶穌基督後期聖徒教會（The Church of Jesus Christ of Latter-day Saints）認為，「地獄」呢個詞語喺聖經嗰度至少有兩種意義 。第一，佢係一個通常叫做精神監獄（Spirit Prison）嘅地方，呢個地方係俾嗰啲拒絕上帝同埋上帝嘅贖罪嘅人。呢個係一種暫時嘅狀態，喺呢種狀態之下，死者嘅靈魂將會喺嗰度接受福音嘅教導，然後有機會悔改同埋接受上帝嘅救贖。 後期聖徒相信，正係為為咗呢個目的，基督喺被釘十字架之後訪問咗精神世界（《彼得前書》3：19-20；《彼得前書》4：5-6）。現代啟示澄清，耶穌基督喺嗰度開始咗拯救死者嘅工作；呢啲拯救係透過委託義人嘅靈魂，向嗰啲喺地球上無機會接受福音嘅人傳講福音嚟完成嘅。

後期聖徒亦都相信，正義嘅人將會喺「第一次復活」嘅時候復活，喺「耶穌再臨」之後同上帝一齊喺地球度生活 。喺叫做「千禧年」（Millennium）嗰一千年嘅黃金時代之後，嗰啲選擇唔接受福音，亦都唔悔改，嘅精神監獄裏面嘅人亦都會復活（《哥林多前書》15：20-22），亦都一樣會獲得不朽嘅肉身，呢個就係「第二次復活」。喺呢啲指定嘅復活時刻，「死亡與地獄」會將死者交出嚟，然後按照佢哋嘅行為接受審判（《啟示錄》20:13），呢個時候，除咗「滅亡之子」（sons of perdition）之外，所有嘅人都會受到一定程度嘅審判，保羅將呢啲比喻做太陽、月亮同星星嘅榮耀（《哥林多前書》15:41）。教會將聖經之中，對地獄嘅描述解釋做「永恆嘅」或者「無盡嘅」懲罰，描述咗上帝對佢哋嘅懲罰而唔係一個無休無止嘅時間週期。後期聖徒引用上帝嘅話：「我係無盡嘅，我落手嘅懲罰都會係無盡嘅，因為無盡係我嘅名字。所以——永恆嘅懲罰係上帝嘅懲罰。無盡嘅懲罰係上帝嘅懲罰」 。後期聖徒亦都相信更永久嘅地獄概念，通常叫做「外在黑暗」（outer darkness）。生活喺地球上嘅人很少會被打入呢個地獄，但係後期聖徒經文表明，至少殺人犯「該隱」（希伯來文：קַיִן‎，英文：Cain）會在場 。其他凡人，如果成為滅亡之子，犯咗「不可饒恕之罪孽」（unpardonable sin）或者「違背聖靈」（against the Holy Ghost）嘅罪，將會被送到「外在黑暗」嗰度。 約瑟‧史密夫（Joseph Smith）喺佢晚年嘅一次叫做「福萊特國王講道」（the King Follett Sermon）嘅講道之中教導：「一個人得罪咗聖靈之後，佢就唔會悔改。佢一定會話，當佢睇到太陽嘅時候，太陽唔會發光；當天堂向佢敞開嘅時候，佢一定會否認耶穌基督；佢睜開眼睛睇到上帝嘅救贖計畫，但係佢否認咗；從嗰陣時開始，佢就開始成為敵人 。換句話說，嗰啲「在父啟示子之後否認子」嘅人犯咗「不可饒恕」嘅罪 。不過，根據後期聖徒嘅理解，由於大多數人無呢種程度嘅宗教啟蒙，佢哋無可能會犯咗啲永恆嘅罪，而「外在黑暗」嗰度嘅絕大多數住民都係「魔鬼同佢嘅墮落天使……天上萬軍嘅第三部分」，佢哋喺前生因為跟隨咗路西法（Lucifer ），所以從來都未曾獲得過凡人嘅身體。「外在黑暗」嘅住民係上帝唯一喺最後審判嘅時候唔會接受三個榮耀國度之一嘅孩子。

依家仲唔清楚嗰啲處於「外在黑暗」嗰度嘅人，最終係唔係會得到救贖。關於「外在黑暗」同「滅亡之子」，後期聖徒經文指出：「無人知道，罪人嘅終點，唔知道喺邊度，也唔知道點樣折磨法； 除咗嗰啲有份係嗰度嘅人，上帝無揭示俾人知道，過去無、依家無、將來都無」。 經文斷言，嗰啲被送入呢種狀態嘅人，會意識到佢嘅持續時間同限制。

### 基督復臨安息日會
基督復臨安息日會相信永恆受苦嘅概念，同上帝嘅品格唔相容，上帝唔可能折磨佢嘅仔女 。相反，佢哋相信地獄唔係永恆痛苦嘅地方，而係永恆死亡嘅地方，死亡係一種無意識嘅睡眠狀態，直到復活。佢哋嘅信仰係基於聖經文本，例如《傳道書》9:5，嗰度話「死了的人、毫無所知」，同埋《帖撒羅尼迦前書》4:13，嗰度描述死者喺第二次降臨嘅時候喺墳墓復活。 有人認為，呢啲經文顯示死亡只係一段時期或者係一種形式嘅睡眠。 根據《馬太福音》16:27 同《羅馬書6:23》等嘅經文，佢哋相信未得救嘅人，死後唔會立即去咗任何懲罰嘅地方，而係保留喺墳墓裏面，直到基督第二次降臨之後嘅審判日。耶穌審判佢哋，一係永生，一係永死；呢種解釋俾人叫做「消滅主義」（annihilationism）。

佢哋亦都認為，地獄唔係一個永恆嘅地方，對佢嘅描述係「永恆嘅」或「不滅嘅」並唔係意味著啲火永遠唔會熄滅。佢哋將呢個想法建立喺其他聖經案例之中，例如上帝對所多瑪（天主教譯做索多瑪；希伯來文：סדום‎；英文：Sodom；）、蛾摩拉（天主教譯做哈摩辣；希伯來文：עמורה‎；英文：Gomorrah）人嘅「永恆之火」懲罰（例如《猶大書》1:7），後來係熄滅咗嘅。

### 瑞典堡主義

: *[[:en:Heaven_and_Hell_(Swedenborg_book)|伊曼纽·史威登堡（Emanuel Swedenborg）嘅《天堂與地獄》]]*

### 團結教會
查爾斯·菲爾莫爾（Charles Fillmore）嘅團結教會（Unity Church）認為永恆嘅實體地獄概念係錯誤的教義（false doctrine），呢點似乎同傳道者聖約翰（天主教譯做聖史若望；英文：John the Evangelist）嘅睇法有矛盾（傳道者聖約翰係《約翰福音》、《約翰一書》、《約翰二書》、《約翰三書》嘅作者，基督教會一般認為佢就係十二使徒之中嘅約翰）。

## 聖經術語

; Sheol
: 中文《和合本聖經》將舊約術語 Sheol 翻譯做「陰間」。
: 英文《欽定版聖經》，Sheol 呢個術語，有31次譯做「Hell」（英文意思係「地獄」） ，有31次翻譯做「the grave」（英文意思係「墳墓」） ，有3次翻譯做「the pit」（英文意思係「坑」）。 
: 現代英文聖經通常將 Sheol 翻譯做「the grave」（墳墓）、「the pit」（坑）或「death」（死亡）。
:

; Abaddon
: 希伯來文 abaddon 的意思是「毀滅」，中文版翻譯做「亞巴頓」，例如，《約伯記》26:6：「…… 亞巴頓沒有掩護」。
: 中文和合本翻譯做「滅亡」，例如，《約伯記》26:6：「…… 滅亡也不得遮掩」。 
: 英文版有時被解釋做「Hell」（英文意思係「地獄」）。
: 英文新國際版（New International Version）將翻譯做「Destruction」（意思係「 毀滅」），例如，「…Destruction lies uncovered」（Job 26:6）。
:

; Gehenna
: 中文《和合本聖經》將舊約術語 Gehenna 翻譯做「地獄」。
: 喺新約聖經嗰度，《欽定版聖經》同現代譯本經常將 Gehenna 翻譯做「Hell」（英文意思係「地獄」） 。楊氏直譯（Young's Literal Translation）同埋新世界譯本（New World Translation）係其中兩個例外嘅，佢哋簡單咁直接用「Gehenna」呢個詞語。

; Hades
: 中文《和合本聖經》將舊約術語 Hades 翻譯做「陰間」，間中亦會翻譯做「陰府」（《啟示錄》6：8）。
: Hades 係希臘文嘅單字，係《七十士譯本》（Septuagint，希伯來聖經嘅希臘文譯本）等嘅翻譯版，用「Hades」呢個希臘單字，嚟取代希伯來文單字「Sheol」；同其他精通希臘文嘅一世紀猶太人一樣，新約聖經嘅基督徒作者，亦都採用咗這個用法。
: 雖然早期嘅翻譯通常將「Hades」翻譯做「地獄」，例如《英王欽定本》， 但係現代翻譯版本，直接用「Hades」 或者將呢個詞翻譯做「to the grave」（意思係「到墳墓」） 、「among the dead」（意思係「死者之中」）、「place of the dead」（意思係「死者之地」） 或者類似嘅陳述。 喺拉丁文版本，「Hades」喺大約公元1200年之後，就翻譯做「Purgatory」 ，意思係煉獄，但係現代英文翻譯版本，無將「Hades」翻譯做煉獄。

; Tartarus
: 只係出現喺新約聖經《彼得後書》2:4 嗰度；早期同現代嘅聖經翻譯通常將 Tartarus 翻譯做「地獄」（Hell，雖然亦有少數直接用「Tartarus」呢個詞語。

## 睇埋
* 天堂、樂園、新天新地
* 煉獄、
* 陰間、火湖

## 註釋和參考文獻